Na temelju članka 12. i 15. Zakona o turističkim zajednicama i promicanju hrvatskog turizma (NN 52/19) (u daljnjem tekstu: Zakon), Skupština Turističke zajednice općine Mljet, uz prethodnu suglasnost Ministarstva turizma , KLASA: 334-08/20-02/41,

URBROJ:529-05-01-02/8-20-4 od 2.travnja 2020., na sjednici održanoj dana 30.3.2020. godine, donijela je:

***STATUT***

***TURISTIČKE ZAJEDNICE OPĆINE MLJET***

1. **OPĆE ODREDBE**

**Članak 1.**

Turistička zajednica općine Mljet (u daljnjem tekstu: Zajednica) je organizacija koja djeluje po načelu destinacijskog menadžmenta, a osnovana je radi promicanja i razvoja turizma i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na području općine Mljet.

U provođenju promotivnih aktivnosti u zemlji i inozemstvu, Zajednica upotrebljava znak hrvatskog turizma koji se utvrđuje odlukom Turističkog vijeća Hrvatske turističke Zajednice (u daljnjem tekstu: HTZ).

**Članak 2.**

Turistička zajednica općine Mljet upisana je u Upisnik turističkih zajednica koji vodi Ministarstvo turizma, pod upisnim brojem 267 temeljem rješenja, KLASA: UP/I-334-03/11-02/2, URBROJ: 529-05-13-7, od 24.siječnja 2013. godine.

**Članak 3.**

Naziv Zajednice je: Turistička zajednica općine Mljet.

Skraćeni naziv Zajednice je TZO Mljet.

Sjedište Zajednice je Babino Polje.

**Članak 4.**

Zajednica ima pečat ovalnoga oblika, s nazivom i sjedištem ,,Turistička zajednica općine Mljet Babino Polje, promjera 35 mm.

Žig Zajednice je četvrtastog oblika, dimenzija50 X 50 mm, a sadrži sjedište Zajednice, te prostor za upisivanje evidencijskog broja i datuma primitka pisama.

Žig se koristi za svakodnevno poslovanje Zajednice.

Svaki pečat i žig imaju redni broj.

O broju pečata i žigova, načinu njihova korištenja, te osobama koje su odgovorne za njihovo čuvanje odlučuje direktor Zajednice.

**Članak 5.**

Zajednicom upravljaju njeni članovi i njihova se prava utvrđuju razmjerno visini udjela članova u prihodima Zajednice.

**Članak 6.**

Radi obavljanje stručnih i administrativnih poslova vezanih za zadaće Zajednice, Zajednica ima stručnu službu - turistički ured (u daljnjem tekstu: Ured).

**Članak 7.**

Radi obavljanja turističko – informativnih poslova Zajednica ima turistički informativni centar (u daljnjem tekstu: TIC).

**Članak 8.**

Rad Zajednice je javan.

Javnost rada osigurava se i ostvaruje na način propisan ovim Statutom.

**Članak 9.**

Djelovanje Zajednice temelji se na načelu opće korisnosti.

Zajednica ne smije obavljati gospodarske djelatnosti, osim onih propisanim Zakonom, i to:

1. upravljati javnom turističkom infrastrukturom danom na upravljanje od strane jedinica lokalne, samouprave, tijela javne vlasti, javnih ustanova odnosno pravnih osoba kojima je osnivač ili većinski vlasnik jedinica lokalne samouprave
2. organizirati manifestacije i priredbe koje pridonose turističkom identitetu destinacije
3. objavljivati komercijalne oglase na svojim digitalnim online i offline kanalima komunikacije i zaključivati sponzorske ugovore u svrhu financiranja zadaća
4. organizirati stručne skupove i edukacije
5. pružati usluge putem turističkih informacijskih sustava te izrađivati tržišna i druga istraživanja i analize namijenjene komercijalnoj uporabi
6. obavljati druge poslove i zadaće u funkciji razvoja turizma i destinacije koji nisu u suprotnosti s ovim Zakonom i drugim propisima.

Zajednica ne može imati ulog u temeljnom kapitalu trgovačkog društva.

Iznimno od stavka 3. Ovog članka, Zajednica može steći ulog u temeljnom kapitalu trgovačkog društva ako je to u stečajnom postupku ili drugom postupku koji se vodi po posebnim propisima zakonit način namirenja tražbine.

Ministar pravilnikom određuje što se smatra turističkom infrastrukturom.

1. **ZADAĆE ZAJEDNICE**

**Članak 10.**

U cilju unapređenja općih uvjeta boravka turista, promocije turističkog proizvoda područja Zajednice i razvijanja svijesti o važnosti i gospodarskim, društvenim i drugim učincima turizma, te potrebe i važnosti očuvanja i unapređenja svih elemenata turističkog proizvoda na svojem području, Zajednica, kao lokalna destinacijska menadžment organizacija, ima osobito sljedeće zadaće:

* 1. sudjelovanje u planiranju i provedbi ključnih investicijskih projekata javnog sektora i ključnih projekata podizanja konkurentnosti destinacije
  2. koordinacija i komunikacija s dionicima privatnog i javnog sektora u destinaciji
  3. razvojne aktivnosti vezane uz povezivanje elemenata ponude u pakete i proizvode – inkubatori inovativnih destinacijskih doživljaja i proizvoda
  4. razvoj događanja u destinaciji i drugih motiva dolaska u destinaciju za individualne i grupne goste
  5. razvoj ostalih elemenata turističke ponude s fokusom na cjelogodišnju ponudu destinacije
  6. praćenje i apliciranje, samostalno ili u suradnji s jedinicom lokalne samouprave i drugim subjektima javnog ili privatnog sektora, na natječaje za razvoj javne turističke ponude i infrastrukture kroz sufinanciranje iz nacionalnih izvora, fondova Europske unije i ostalih izvora financiranja
  7. upravljanje kvalitetom ponude u destinaciji
  8. strateško i operativno planiranje razvoja turizma ili proizvoda na destinacijskoj razini te po potrebi organizacija sustava upravljanja posjetiteljima
  9. sudjelovanje u izradi strateških i razvojnih planova turizma na području destinacije
  10. upravljanje javnom turističkom infrastrukturom
  11. sudjelovanje u provođenju strateških marketinških projekata definirane od strane HTZ-a
  12. izrada i distribucija informativnih materijala
  13. stvaranje, održavanje i redovito kreiranje sadržaja na mrežnim stranicama destinacije i profilima društvenih mreža
  14. osnivanje, koordinacija i upravljanje turističkim informativnim centrima (ako postoje/ima potrebe za njima)
  15. suradnja sa subjektima javnog i privatnog sektora u destinaciji radi podizanja kvalitete turističkog iskustva, funkcioniranja, dostupnosti i kvalitete javnih usluga, servisa i komunalnih službi na području turističke destinacije
  16. planiranje, izrada, postavljanje i održavanje sustava turističke signalizacije, samostalno i/ili u suradnji s jedinicom lokalne samouprave
  17. operativno sudjelovanje u provedbi aktivnosti sustava eVisitor i ostalim turističkim informacijskim sustavima sukladno uputama regionalne turističke zajednice i HTZ-a kao što su: jedinstveni turistički informacijski portal te evidencija posjetitelja i svih oblika turističke ponude.
  18. koordiniranje s regionalnom turističkom zajednicom u provedbi operativnih marketinških aktivnosti
  19. priprema, sortiranje i slanje podataka o turističkoj ponudi na području destinacije u regionalnu turističku zajednicu i HTZ
  20. priprema destinacijskih marketinških materijala sukladno definiranim standardima i upućivanje na usklađivanje i odobrenje u regionalnu turističku zajednicu
  21. pružanje podrške u organizaciji studijskih putovanja novinara i predstavnika organizatora putovanja u suradnji s regionalnom turističkom zajednicom te u suradnji s HTZ-om
  22. obavljanje i drugih poslova propisanih ovim Zakonom ili drugim propisom.

Zajednica je dužna voditi računa da zadaće koje provodi budu usklađene sa strateškim marketinškim smjernicama i uputama regionalne turističke zajednice i HTZ-a.

Zajednica može na temelju posebne odluke Turističkog vijeća HTZ-a biti član međunarodnih turističkih organizacija i srodnih udruženja.

1. **ČLANOVI ZAJEDNICE, NJIHOVA PRAVA, OBVEZE I ODGOVORNOSTI**

**Članak 11.**

Zajednica ima obvezatne i dragovoljne članove.

**Članak 12.**

Obvezatni članovi Zajednice su sve pravne i fizičke osobe koje na području općine Mljet imaju sjedište ili podružnicu, pogon, objekt u kojem se pružaju usluge i slično (u daljnjem tekstu: poslovna jedinica) ili prebivalište i koje trajno ili sezonski ostvaruju prihod pružanjem ugostiteljskih usluga i usluga u turizmu ili obavljaju djelatnost koja ima korist od turizma odnosno na čije prihode turizam ima utjecaj.

Djelatnosti iz stavka 1. ovoga članka utvrđuju se posebnim propisom kojim se uređuje članarina u turističkim zajednicama.

**Članak 13.**

Obvezatno članstvo u Zajednici počinje danom osnivanja Zajednice ili danom početka obavljanja djelatnosti pravne i fizičke osobe na području Općine Mljet.

Na prestanak obvezatnog članstva u Zajednici ne utječe privremena obustava djelatnosti kao ni sezonsko obavljanje djelatnosti.

Obvezatno članstvo u Zajednici prestaje: prestankom rada Zajednice, prestankom pravne ili smrću fizičke osobe te djelomičnim ili potpunim gubitkom poslovne sposobnosti fizičke osobe, prestankom poslovne jedinice, promjenom sjedišta pravne osobe ili promjenom prebivališta fizičke osobe izvan područja Zajednice, prestankom ostvarivanja prihoda pružanjem ugostiteljskih usluga ili usluga u turizmu ili obavljanja djelatnosti koja ima korist od turizma odnosno na čije prihode turizam ima utjecaj.

Obvezatni članovi Zajednice odnosno njihovi predstavnici mogu birati i biti birani u tijela Zajednice.

**Članak 14.**

Kao dragovoljni članovi u Zajednicu mogu se učlaniti pravne ili fizičke osobe koje nisu članovi Zajednice sukladno članku 12. Statuta.

O zahtjevu osoba iz stavka 1. ovoga članka odlučuje Skupština Zajednice.

Dragovoljni članovi Zajednice imaju sva prava kao i obvezatni članovi.

Dragovoljni članovi Zajednice plaćaju članarinu Zajednici u visini i na način koji odlukom utvrdi Skupština Zajednice.

Dragovoljno članstvo u Zajednici prestaje istupanjem, neplaćanjem članarine duže od šest mjeseci ili isključenjem.

Dragovoljni član Zajednice može biti isključen iz Zajednice ako se ne pridržava odredbi ovog Statuta, odluka i akata tijela Zajednice, ili ako svojim radom nanosi štetu Zajednici.

Odluku o isključenju dragovoljnog člana donosi Skupština Zajednice.

**Članak 15.**

Članovi Zajednice (obvezatni i dragovoljni) imaju prava, obveze i odgovornost:

1. -oni ili njihovi predstavnici biraju ili budu birani u tijela Zajednice
2. -upravljaju poslovima Zajednice i sudjeluju u radu Zajednice
3. -daju inicijative koje imaju za cilj jačanje i promicanje turizma na području Zajednice
4. -daju prijedloge i primjedbe na rad tijela Zajednice
5. -predlažu razmatranje pitanja iz djelokruga Zajednice radi zauzimanja stavova i daju prijedloge za njihovo rješavanje
6. -predlažu i usklađuju svoje međusobne odnose u zajedničke interese radi postizanja ciljeva Zajednice u skladu sa Zakonom i ovim Statutom
7. -predlažu sudjelovanje Zajednice u raznim akcijama u cilju očuvanja turističkog prostora, unapređivanja turističkog okružja i zaštite čovjekovog okoliša na području Zajednice
8. -predlažu pomaganje razvoja turizma i u mjestima na području Zajednice koja nisu turistički razvijena
9. -razmjenjuju u Zajednici informacije, obavljaju konzultacije i organiziraju sastanke
10. -putem Zajednice ostvaruju suradnju s nadležnim tijelima lokalne samouprave i uprave na pitanjima rješavanje poremećaja u turizmu i većih problema u ostvarivanju gospodarskih interesa u djelatnostima ugostiteljstva i s tim djelatnostima neposredno povezanih djelatnosti
11. -daju inicijative za donošenje mjera i propisa iz područja turizma
12. -koriste stručnu pomoć Zajednice u pitanjima iz djelokruga Zajednice
13. -predlažu promjene i dopune Statuta i općih akata
14. -budu obaviješteni o radu Zajednice i njenih tijela o materijalno-financijskom poslovanju
15. -sudjeluju u radu Zajednice i manifestacijama koje ona organizira
16. -provode odluke i zaključke što ih donose tijela Zajednice
17. -zastupaju dogovorene stavove Zajednice u Turističkoj zajednici županije
18. -daju podatke i izvješća potrebna za izvršavanje zadaća Zajednice
19. -pridržavaju se odredbi Statuta, odluka, zaključaka i drugih akata Zajednice.
20. **TIJELA ZAJEDNICE**

**Članak 16.**

Tijela Zajednice su:

1. Skupština
2. Turističko vijeće
3. Predsjednik Zajednice

Mandat članova tijela Zajednice traje četiri (4) godine, a članovi mogu biti ponovno birani, odnosno imenovani.

U slučaju prestanka mandata člana tijela prije isteka vremena na koje je član izabran, novi član, se bira na vrijeme do isteka mandata na koji je izabran prethodnik.

1. **Skupština**

**Članak 17.**

Skupština Zajednice je najviše tijelo upravljanja Zajednicom.

Skupštinu Zajednice čine fizičke osobe članovi Zajednice i/ili predstavnici pravnih osoba članova Zajednice i to tako da :

* članovi Zajednice s područja djelovanja Zajednice koji u ukupnom prihodu Zajednice sudjeluju s 10 -25% imaju jednog (1) predstavnika u skupštini Zajednice,
* članovi Zajednice s područja djelovanja Zajednice koji u ukupnom prihodu Zajednice sudjeluju s 25 -35% imaju četiri (4) predstavnika u skupštini Zajednice,
* članovi Zajednice s područja djelovanja Zajednice koji u ukupnom prihodu Zajednice sudjeluju s više od 35% imaju šest (6) predstavnika u skupštini Zajednice,
* članove Zajednice s područja djelovanja Zajednice koji sudjeluju u ukupnom prihodu Zajednice pojedinačno ispod 10% predstavljat će predstavnici unutar grupacije i to:
* fizičke i pravne osobe koje obavljaju ugostiteljsku djelatnost predstavljat će pet ( 5)predstavnika s najvećim udjelom u prihodu Zajednice unutar ove grupacije
* fizičke osobe koje pružaju usluge u domaćinstvu i seljačkom domaćinstvu predstavljati će sedam (7) predstavnika s najvećim udjelom u prihodu Zajednice unutar ove grupacije
* fizičke i pravne osobe koje obavljaju s turizmom neposredno povezane djelatnosti predstavljat će dva (2) predstavnika s najvećim udjelom u prihodu Zajednice unutar ove grupacije

Broj predstavnika u skupštini utvrđuje se razmjerno visini udjela pojedinog člana u prihodu Zajednice, s tim da jedan član može imati najviše 40% predstavnika u Skupštini.

Kao udio u prihodu Zajednice računaju se članarina i 25 % turističke pristojbe koje je taj član uplatio Zajednici, a koje uplate se odnose isključivo na obveze u godini koja prethodi godini u kojoj se provode izbori za Skupštinu Zajednice.

Ukoliko predstavnici odbiju predstavljati članove svoje grupacije u Skupštini Zajednice svaku pojedinu grupaciju predstavljati će član koji po udjelu u prihodu Zajednice slijedi iza predstavnika s najvišim udjelom unutar grupacije.

Članovi, odnosno predstavnici članova Zajednice ne mogu putem punomoći ovlastiti drugu osobu da umjesto njih sudjeluje u radu Skupštine.

Skupština Zajednice održava se najmanje dva (2) puta godišnje.

**Članak 18.**

Ako tijekom mandata dođe do promjene udjela u prihodima za više od 10%, broj predstavnika članova Skupštine iznova će se utvrditi.

Promjenu iz stavka 1. ovoga članka utvrđuje skupština istodobno s donošenjem godišnjeg financijskog izvješća.

**Članak 19.**

Skupština Zajednice:

1. donosi Statut Zajednice

2. donosi odluku o osnivanju i ustroju, pravima i dužnostima te načinu poslovanja

3. odlučuje o izboru i razrješenju članova Turističkog vijeća

4. donosi godišnji program rada Zajednice

5. donosi izvješće o izvršenju programa rada Zajednice

6. donosi poslovnik o radu Skupštine

7. nadzire poslovanje Zajednice

8. odlučuje o zahtjevima za dragovoljno članstvo

9. donosi odluku o izvješćima koje podnosi Turističko vijeće

10. utvrđuje visinu članarine za dragovoljne članove Zajednice

11. daje nadležnim tijelima inicijative za donošenje zakona i drugih propisa

12. razmatra i zauzima stavove o najznačajnijim pitanjima koja proizlaze iz zadaća Zajednica, predlaže mjere i poduzima radnje za njihovo izvršavanje

13. prihvaća godišnja izvješća i odlučuje o drugim pitanjima kada je to predviđeno propisima i ovim Statutom

14. obvezna je obaviti nadzor najmanje jednom godišnje i to prije donošenja izvješća o izvršenju programa rada te je, pored navedenog nadzora, obvezna obaviti nadzor i na zahtjev natpolovične većine članova Skupštine kao i po nalogu nadležnog ministarstva, ukoliko takav zahtjev Skupštine odnosno nalog ministarstva postoje

15. nadzire materijalno i financijsko poslovanje i raspolaganje sredstvima Zajednice

16. nadzire izvršenje i provedbu programa rada Zajednice

17. bira predstavnike u skupštinu regionalne turističke zajednice iz redova članova Zajednice

18. obavlja i druge poslove utvrđene Zakonom i ovim Statutom.

**Članak 20.**

Mandat članova Skupštine traje četiri (4) godine.

Članu Skupštine Zajednice može prestati mandat i prije isteka vremena na koji je izabran:

* opozivom od strane člana Zajednice čiji je predstavnik
* prestankom pravne osobe koju član predstavlja, odnosno smrću ili gubitkom poslovne sposobnosti fizičke osobe člana Skupštine,
* na osobni zahtjev.

Skupština Zajednice može predložiti članu Zajednice da opozove svog predstavnika ako svoju dužnost ne obavlja u skladu sa zadaćama Zajednice, ili je uopće ne obavlja.

Novoizabranom članu Skupštine mandat traje do isteka vremena na koji je bio izabran član Skupštine kojem je prestao mandat na jedan od načina utvrđen u stavku 2. ovog članka.

**Članak 21.**

Izbore za Skupštinu raspisuje turističko vijeće najkasnije 60 (šezdeset) dana prije isteka mandata Skupštine Zajednice.

**Članak 22.**

Skupština zajednice odlučuje na redovnim i izvanrednim sjednicama.

Redovne sjednice Skupštine saziva predsjednik i iste se odražavaju najmanje dva (2)puta godišnje.

Izvanredna sjednica saziva se u slučaju:

* izbora članova Turističkog vijeća ako se njihov broj smanji za više od ¼,
* zahtjeva Turističkog vijeća, direktora Zajednice i najmanje 1/3 članova Skupštine.

Podnositelj zahtjeva za sazivanje izvanredne Skupštine dužan je predložiti dnevni red izvanredne sjednice Skupštine.

Ako u slučaju iz stavka 3. predsjednik Zajednice ne sazove sjednicu Skupštine Zajednice, istu mogu sazvati Turističko vijeće, direktor Zajednice ili 1/3 članova Skupštine.

**Članak 23.**

Skupština Zajednice može pravovaljano odlučivati ako sjednici prisustvuje više od polovice članova Skupštine.

Skupština Zajednice odlučuje većinom glasova prisutnih članova, osim ako ovim Statutom nije drugačije propisano.

Ako na sjednici Skupštine ne prisustvuje više od polovice članova Skupštine, na istoj sjednici saziva se sljedeća sjednica Skupštine, s datumom održavanja unutar 15 dana od dana sazivanja neodržane sjednice Skupštine.

Ako na sljedećoj sjednici Skupštine iz prethodnog stavka ovog članka, ne prisustvuje više od polovice članova Skupštine, tako održana sljedeća Skupština može pravovaljano odlučivati pod uvjetom da odlučuje dvotrećinskom većinom glasova prisutnih članova.

Ako Skupština ne usvoji izvješće o izvršenju programa rada i izvješće o radu Turističkog vijeća, na istoj sjednici se raspušta Turističko vijeće i saziva nova sjednica Skupštine na kojoj se izabiru novi članovi Turističkog vijeća.

Način sazivanja i vođenja sjednice Skupštine i druga pitanja vezana za održavanje sjednice Skupštine uređuju se Poslovnikom o radu Skupštine.

1. **Turističko vijeće**

**Članak 24.**

Turističko vijeće je izvršno tijelo Skupštine Zajednice.

Turističko vijeće odgovorno je Skupštini za svoj rad.

**Članak 25.**

Turističko vijeće Zajednice ima predsjednika i osam članova koje bira Skupština Zajednice iz redova članova Zajednice, vodeći računa da većina članova Turističkog vijeća bude iz redova članova Zajednice koji obavljaju ugostiteljsku djelatnost ili pružaju usluge u turizmu (pružatelji ugostiteljskih usluga, turističke agencije i slično).

**Članak 26.**

Turističko vijeće Zajednice:

1. provodi odluke i zaključke Skupštine Zajednice

2. predlaže Skupštini godišnji program rada Zajednice te izvješće o izvršenju programa rada

3. zajedno s izvješćem o izvršenju programa rada podnosi Skupštini izvješće o svom radu

4. upravlja imovinom Zajednice sukladno Zakonu i ovom Statutu te sukladno programu rada

5. donosi opće akte za rad i djelovanje stručne službe Zajednice

6. imenuje direktora Zajednice na temelju javnog natječaja te razrješava direktora Zajednice

7. utvrđuje granice ovlasti za zastupanje Zajednice i raspolaganje financijskim sredstvima Zajednice

8. daje ovlaštenje za zastupanje Zajednice u slučaju spriječenosti direktora

9. donosi poslovnik o svom radu

10. donosi opće akte za službu Zajednice

11. utvrđuje prijedlog Statuta i prijedlog izmjena Statuta

12. priprema prijedloge i daje mišljenja o pitanjima o kojima odlučuje Skupština

13. odlučuje o korištenju sredstava za izgradnju, adaptaciju i nabavu poslovnog prostora u skladu sa programom rada

14. donosi opće akte koje ne donosi Skupština

15. zahtjeva i razmatra izvješće direktora o njegovom radu, te obvezno donosi odluku o prihvaćanju ili neprihvaćanju navedenog izvješća

16. potiče suradnju s drugim turističkim zajednicama i drugim pravnim i fizičkim osobama koje su neposredno i posredno uključena u turistički promet

17. obavlja i druge poslove utvrđene Zakonom ili drugim propisom

**Članak 27.**

Mandat članova Turističkog vijeća traje četiri (4) godine.

Članu Turističkog vijeća mandat može prestati i prije isteka vremena na koji je izabran:

* razrješenjem od strane Skupštine Zajednice
* prestankom pravne osobe koju član predstavlja, odnosno smrću ili gubitkom poslovne sposobnosti fizičke osobe člana,
* na osobni zahtjev

Član Turističkog vijeća može se opozvati ako ne obavlja svoje dužnosti u skladu sa Zakonom i ovim Statutom, ili ne provodi odluke Skupštine Zajednice i Turističkog vijeća.

Na mjesto člana kojem je mandat prestao na temelju prethodnog stavka, nadležno tijelo bira novog člana na vrijeme do isteka mandata na koji je izabran prethodnik.

**Članak 28.**

Turističko vijeće radi na sjednicama.

Predsjednik zajednice saziva i predsjedava sjednici Turističkog vijeća.

U slučaju odsutnosti odnosno spriječenosti predsjednika sjednici Turističkog vijeća predsjedava zamjenik predsjednika kojeg odredi predsjednik Zajednice i koji za svoj rad odgovara predsjedniku Zajednice.

**Članak 29.**

Turističko vijeće može pravovaljano odlučivati ako sjednici prisustvuje više od polovice članova Turističkog vijeća.

Turističko vijeće odlučuje većinom glasova prisutnih članova.

Iznimno od stavka 2. ovoga članka, odluku o razrješenju direktora Zajednice Turističko vijeće donosi dvotrećinskom većinom glasova svih članova Turističkog vijeća.

Članovi Turističkog vijeća Zajednice ne mogu putem punomoći ovlastiti drugu osobu da umjesto njih sudjeluje u radu Turističkog vijeća.

Turističko vijeće odluke donosi u pravilu javnim glasovanjem, ali može odlučiti da se o određenim pitanjima odlučuje tajnim glasovanjem.

Način sazivanja i vođenja sjednica Turističkog vijeća i druga pitanja vezana za održavanje sjednica Turističkog vijeća uređuju se Poslovnikom o radu Turističkog vijeća.

**Članak 30.**

Izvješće o radu Turističkog vijeća iz članka 26. točke 3. ovog Statuta sadrži podatke o:

1. održanim sjednicama Turističkog vijeća (koje minimalno sadrži datum održavanja, dnevni red, imena prisutnih članova i slično)
2. aktima koje je donijelo Turističko vijeće (naziv akta, kratak opis, imena članova koji su glasali te vrstu danog glasa po pojedinom članu)
3. načinu praćenja izvršenja programa rada, uključujući i financijski plan, Zajednice.

**Predsjednik Zajednice**

**Članak 31.**

Predsjednik Zajednice predstavlja Zajednicu.

Dužnost predsjednika Zajednice obnaša načelnik Općine Mljet.

Dužnost predsjednika Zajednice može obnašati i osoba koju, iz redova članova Zajednice, odredi načelnik općine Mljet. Osoba koju odredi načelnik općine Mljet može dužnost predsjednika Zajednice obnašati samo u vremenu trajanja mandata načelnika od strane kojeg je određena.

Mandat predsjednika traje četiri (4) godine.

U slučaju razrješenja načelnika sukladno propisima koji uređuju jedinice lokalne samouprave, prestaje njegova dužnost predsjednika Zajednice, te u navedenom slučaju dužnost predsjednika Zajednice obnaša povjerenik sukladno propisu koji regulira izbor općinskog načelnika.

Predsjednik Zajednice je i predsjednik Skupštine i predsjednik Turističkog vijeća.

Osobe iz stavka 2. i 3. ovog članka ne primaju novčanu naknadu za svoj rad.

**Članak 32.**

U slučaju odsutnosti odnosno spriječenosti predsjednika sjednici Skupštine, odnosno Turističkog vijeća, predsjeda zamjenik predsjednika kojeg odredi predsjednik Zajednice i koji za svoj rad odgovara predsjedniku Zajednice.

**Članak 33.**

Predsjednik Zajednice:

* predstavlja Zajednicu,
* saziva i predsjeda Skupštini,
* saziva i predsjeda Turističkom vijeću,
* organizira, koordinira i usklađuje rad i aktivnosti Zajednice u skladu sa Zakonom, ovim Statutom i programom rada Zajednice,
* brine se o zakonitom i pravodobnom izvršavanju zadaća Zajednice,
* pokreće i brine se o suradnji Zajednice s drugim turističkim zajednicama i drugim tijelima sa zajedničkim interesom,
* brine se o pripremi sjednica Skupštine i Turističkog vijeća,
* potpisuje odluke i druge akte koje donosi Skupština i Turističkog vijeće,
* zastupa Zajednicu do izbora direktora Zajednice,
* podnosi prijedlog za pokretanje postupka za razrješenje direktora Zajednice
* obavlja i druge poslove utvrđene aktima Skupštine i Turističkog vijeća.

**Članak 34.**

Skupština Zajednice i Turističko vijeće mogu osnovati stalna ili privremena radna ili savjetodavna tijela (radne skupine, savjet, komisiju ili sl.) radi razmatranja određenog pitanja, davanja mišljenja i prijedloga o značajnim pitanjima iz njihovog djelokruga.

Odlukom o osnivanju tijela iz stavka 1. ovog članka utvrđuju se sastav, djelokrug rada i druga pitanja vezana za rad tog tijela.

1. **DIREKTOR ZAJEDNICE**

**Članak 35.**

Zajednica ima direktora.

Direktor turističke zajednice zastupa Zajednicu, organizira i rukovodi radom i poslovanjem Zajednice, provodi odluke Turističkog vijeća Zajednice i u granicama utvrđenih ovlasti odgovoran je za poslovanje Zajednice i zakonitost rada Zajednice. Za svoj rad odgovara Turističkom vijeću i predsjedniku Zajednice.

Na osnovi ovlasti iz stavka 2. ovoga članka direktor turističke zajednice raspisuje javni natječaj za radna mjesta u Zajednici.

Direktora Zajednice imenuje, temeljen javnog natječaja, turističko vijeće na vrijeme od četiri godine (od 01.01.2022.).

Ministar pravilnikom propisuje posebne uvjete glede stručne spreme, radnog iskustva, znanja jezika i drugih posebnih znanja i sposobnosti koje moraju ispunjavati zaposleni u Zajednici, a Direktor Zajednice, osim uvjeta propisanih tim pravilnikom iz, mora ispunjavati i uvjet da mu pravomoćnom sudskom presudom ili rješenjem o prekršaju nije izrečena sigurnosna mjera ili zaštitna mjera zabrane obavljanja poslova iz područja gospodarstva, dok ta mjera traje.

Do izbora direktora Zajednice, a najduže šest mjeseci, prava i obveze direktora Zajednice iz stavka 2. ovoga članka obnaša predsjednik Zajednice. (od 01.01.2022.)

Turističko vijeće može razriješiti direktora Zajednice i prije isteka mandata:

1. na osobni zahtjev
2. ako zbog izvršavanja ili nemarnog izvršavanja njegove dužnosti Zajednica nije mogla izvršiti svoje zadatke ili je izvršavanje tih zadataka bilo otežano
3. ako je zbog nezakonitog, nesavjesnog ili nepravilnog rada ili zbog prekoračenja ovlaštenja nastala ili mogla nastati šteta
4. ako bez opravdanog razloga ne izvrši ili odbije izvršiti odluke tijela Zajednice ili postupa protivno tim odlukama
5. ako ne podnese Turističkom vijeću izvješće o svom radu
6. ako turističko vijeće ne prihvati izvješće direktora o radu direktora.

Prijedlog za pokretanje postupka za razrješenje direktora Zajednice mogu podnijeti predsjednik, Skupština ili Turističko vijeće, a obvezno se podnosi u slučajevima iz točaka 2. do 6. prethodnog stavka ovoga članka.

Prije donošenja odluke o razrješenju temeljem prethodnog stavka ovog članka direktoru se mora dati mogućnost da se očituje o prijedlogu za razrješenje.

Odluku o razrješenju direktora Zajednice donosi Turističko vijeće glasovanjem sukladno članku 29. stavku 3. Statuta.

**Članak 36.**

U slučaju razrješenja direktora Ureda Turističko vijeće će raspisati natječaj za direktora, a do izbora direktora Zajednicu će zastupati Predsjednik.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

**Članak 37.**

Direktora Zajednice, u slučaju odsutnosti ili spriječenosti, zamjenjuje osoba koju odredi Turističko vijeće iz redova članova Turističkog vijeća.

Osoba koja zamjenjuje direktora Zajednice ima prava i dužnosti direktora.

**Članak 38.**

Direktor turističke zajednice:

1. zastupa Zajednicu i poduzima sve pravne radnje u ime i za račun Zajednice

2. zastupa Zajednicu u svim postupcima pred sudovima, upravnim i drugim državnim tijelima, te pravnim osobama za javnim ovlastima

3. organizira i rukovodi radom i poslovanjem turističke zajednice

4. provodi odluke Turističkog vijeća

5. organizira izvršavanje zadaća Zajednice

6. u granicama utvrđenih ovlasti odgovoran je za poslovanje Zajednice i zakonitost rada turističke zajednice

7. usklađuje materijale i druge uvjete rada turističke zajednice i brine se da poslovi i zadaće budu na vrijeme i kvalitetno obavljeni u skladu s odlukama, zaključcima i programom rada Zajednice i njezinih tijela

8. najmanje jednom godišnje i svaki put kada Turističko vijeće to zatraži, Turističkom vijeću podnosi izvješće o svom radu i radu turističke zajednice

9. na temelju javnog natječaja odlučuje o zapošljavanju radnika u turističkoj zajednici i raspoređivanju radnika na određena radna mjesta, te o prestanku rada u skladu s aktom o ustrojstvu i sistematizaciji radnih mjesta u turističkoj zajednici

10. upozorava djelatnike turističke zajednice i tijela Zajednice na zakonitost njihovih odluka

11. odlučuje o službenom putovanju djelatnika Zajednice, korištenju osobnih automobila u službene svrhe i o korištenju sredstava reprezentacije

12. predlaže ustrojstvo i sistematizaciju radnih mjesta u turističkoj zajednici

13. odlučuje o provjeri pojedinih stručnih poslova trećim osobama ako ocijeni da je potrebno i svrsishodno, a u cilju izvršenja zadataka Zajednice

14. potpisuje poslovnu dokumentaciju Zajednice

15. priprema, zajedno sa predsjednikom Zajednice, sjednice Turističkog vijeća i Skupštine Zajednice

16. predlaže mjere za unapređenje organizacije rada turističke zajednice

17. obavlja i druge poslove utvrđene Zakonom, aktima Zajednice i odlukama tijela Zajednice.

Direktor Zajednice i drugi zaposlenici Zajednice ne mogu biti predsjednicima niti članovima Skupštine ili Turističkog vijeća niti jedne Zajednice.

Direktoru Zajednice nije dopušteno obavljanje ugostiteljske djelatnosti i pružanje usluga u turizmu, sukladno posebnom propisu, na području za koje je osnovana Zajednica.

Direktor Zajednice ne smije u svojstvu osobe ovlaštene za zastupanje Zajednice donositi odluke odnosno sudjelovati u donošenju odluka koje utječu na financijski ili drugi interes njegova bračnog ili izvanbračnog druga, životnog partnera sukladno posebnom propisu koji regulira životno partnerstvo osoba istog spola, djeteta ili roditelja.

Direktor Zajednice ne smije biti član upravnog ili nadzornog tijela trgovačkog društva ili druge pravne osobe koja je član te Zajednice.

1. **PREDSTAVLJANJE I ZASTUPANJE ZAJEDNICE**

**Članak 39.**

Zajednicu predstavlja predsjednik Zajednice, a zastupa direktor Zajednice.

Direktor može dati pismenu punomoć drugoj osobi za zastupanje Zajednice.

Ako se opća punomoć daje osobi koja nije zaposlena u Zajednici, za davanje ove punomoći potrebna je suglasnost Turističkog vijeća.

Punomoć iz stavka 2. ovog članka daje se sukladno odredbama zakona kojim se uređuju obvezni odnosi.

1. **OBAVLJANJE STRUČNIH I ADMINISTRATIVNIH POSLOVA**
   1. **Turistički ured**

**Članak 40.**

Radi obavljanja stručnih i administrativnih poslova Zajednice osniva se Turistički ured (u daljnjem tekstu Ured ).

Sjedište Ureda je u sjedištu Zajednice.

Ured nema svojstvo pravne osobe.

**Članak 41.**

Odluku o osnivanju i nazivu stručne službe donosi Turističko vijeće Zajednice.

Djelokrug, unutarnje ustrojstvo, organizaciju i sistematizaciju radnih mjesta u turističkoj zajednici utvrđuje Turističko vijeće aktom o ustrojstvu i sistematizaciji, na prijedlog direktora turističke zajednice.

## Ustrojstvo Ureda treba odgovarati potrebama i zahtjevima članova Zajednice i mogućnosti za stručno, kvalitetno, pravovremeno i odgovorno izvršavanje zadaće Zajednice.

**Članak 42.**

Obavljanje stručnih i administrativnih poslova obuhvaća osobito ove poslove:

-provođenje zadatka utvrđenih programom rada Zajednice

-obavljanje stručnih i administrativnih poslova u svezi pripremanja sjednica tijela Zajednice

-obavljanje stručnih i administrativnih poslova u svezi s izradom i izvršavanjem akata tijela Zajednice

-obavljanje pravnih, financijskih i knjigovodstvenih poslova, kadrovskih i općih poslova, vođenje evidencija i statističkih podatka utvrđenih propisima i aktima Zajednice

-izradu analiza, informacija i drugih materijale za potrebe tijela Zajednice

-davanje tijelima Zajednice kao i drugim zainteresiranim stručna mišljenja o pitanjima iz djelokruga Zajednice

-obavljanje i drugih poslova koje odrede tijela Zajednice.

* 1. **Turističko – informativni centar**

**Članak 43.**

Radi obavljanja turističko-informativnih poslova Zajednica može ustrojiti turističko-informativni centar (u daljnjem tekstu: TIC).

Poslovi TIC-a su:

1. prikupljanje, obrada i davanje informacija u cilju poticanja promidžbe turizma na području destinacije

2. prikupljanje informacija o turističkim potrebama i drugim pojavama u zemlji i inozemstvu od značaja za turizam destinacije

3. informiranje turista o znamenitostima i privlačnosti turističkog okružja, spomenicima kulture i dr.

4. davanje ostalih potrebnih turističkih informacija,

5. suradnja s informativnim organizacijama

6. ostali poslovi utvrđeni odlukama tijela Zajednice

TIC nema svojstvo pravne osobe.

**Članak 44.**

Poslove TIC-a vodi i organizira voditelj TIC-a.

Voditelj TIC-a za svoj rad i rad TIC-a odgovara Turističkom vijeću i direktoru turističke zajednice.

Unutarnja organizacija i ostala pitanja u svezi s radom TIC-a uredit će se općim aktom o ustrojstvu i sistematizaciji kojeg donosi Turističko vijeće na prijedlog direktora turističke zajednice.

**Članak 45.**

Na radne odnose zaposlenih u Zajednici primjenjuju se opći propisi o radu, ako Zakonom nije drugačije propisano.

Ministar pravilnikom propisuje posebne uvjete glede stručne spreme, radnog iskustva, znanja jezika i drugih posebnih znanja i sposobnosti koje moraju ispunjavati zaposleni u Zajednici.

Direktor Zajednice, osim uvjeta propisanih pravilnikom iz stavka 2. ovoga članka, mora ispunjavati i uvjet da mu pravomoćnom sudskom presudom ili rješenjem o prekršaju nije izrečena sigurnosna mjera ili zaštitna mjera zabrane obavljanja poslova iz područja gospodarstva, dok ta mjera traje.

**Članak 46.**

Direktor zajednice i radnici na stručnim poslovima na izvršenju zadaća Zajednice, osim ispunjavanja posebnih uvjeta utvrđenih pravilnikom iz članka 45. stavka 2. Statuta, moraju imati položen stručni ispit za rad u Zajednici (u daljnjem tekstu: stručni ispit).

Iznimno od stavka 1. ovoga članka položeni stručni ispit ne moraju imati osobe koje u trenutku zasnivanja radnog odnosa u Zajednici imaju odgovarajuću stručnu spremu i najmanje 5 godina radnog staža na poslovima u turizmu u toj stručnoj spremi.

Osoba iz stavka 1. ovoga članka, koja u trenutku sklapanja ugovora o radu ispunjava uvjete utvrđene propisom iz članka 45. stavka 2. Statuta, ali nema položen stručni ispit mora u roku od jedne godine od dana stupanja na rad položiti stručni ispit.

Radniku iz stavka 3. ovoga članka koji ne položi stručni ispit prestaje radni odnos po isteku posljednjeg dana roka za polaganje stručnog ispita.

1. **GOSPODARENJE U ZAJEDNICI**

**Članak 47**.

Zajednica nastupa u pravnom prometu samostalno – u svoje ime i za svoj račun.

Za obveze u pravnom prometu Zajednica odgovara cjelokupnom svojom imovinom.

**Članak 48.**

Financijsko-materijalno poslovanje Zajednice vodi se po propisima koji uređuju računovodstvo neprofitnih organizacija.

Uz godišnji program rada i izvješće o izvršenju programa rada, Zajednica je dužna sastaviti financijski plan i financijski izvještaj sukladno propisima kojima se uređuje financijsko poslovanje i računovodstvo neprofitnih organizacija.

1. **PROGRAM RADA ZAJEDNICE**

**Članak 49.**

Za svaku poslovnu godinu Zajednica utvrđuje program rada.

Turistička zajednica je obvezna financijska sredstva koristiti sukladno programu rada.

Turističko vijeće je dužno podnijeti Skupštini prijedlog programa rada u roku koji Skupština odredi.

**Članak 50.**

Skupština je dužna do kraja tekuće godine donijeti program rada za sljedeću godinu.

Turistička zajednica općine Mljet obvezna se je u postupku donošenja Programa rada međusobno usklađivati i koordinirati sa nadležnom regionalnom turističkom zajednicom.

Zajednica dostavlja prijedlog programa rada za sljedeću poslovnu godinu Turističkoj zajednici županije.

**Članak 51.**

Godišnji program rada turističke zajednice izrađuje se po jedinstvenoj metodologiji i obveznim uputama koje donosi Ministarstvo na prijedlog HTZ-a.

Godišnji program rada Zajednice sadrži pojedinačno utvrđene planirane zadatke i potrebna financijska sredstva za njegovo izvršenje.

Prijedlog programa rada Zajednice dostavlja se članovima Skupštine Zajednice u roku od osam dana prije održavanja sjednice na kojoj se isti dokumenti donose.

**Članak 52.**

Tijekom godine Zajednica može mijenjati i dopunjavati svoj program rada.

Ako tijekom godine dođe do odstupanja od programa rada u obujmu većem od 5%, Zajednica je dužna donijeti izmjene, odnosno dopune programa rada.

Izmjene iz st. 2. ovog članka obavljaju se po postupku koji je propisan za donošenje programa rada.

Zajednica je dužna program rada te izmjene odnosno dopune programa rada objaviti na svojim mrežnim stranicama u roku od osam (8) dana od dana donošenja.

**Članak 53.**

Za izvršenje programa rada odgovorno je Turističko vijeće.

Naredbodavac za izvršenje godišnjeg programa rada je direktor turističke zajednice.

Turističko vijeće dužno je Skupštini Zajednice podnijeti prijedlog izvješća o izvršenju programa rada u roku koji Skupština odredi.

**Članak 54**.

Prijedlog izvješća o izvršenju programa rada mora se staviti na uvid članovima Skupštine Zajednice osam dana prije razmatranja na Skupštini.

Izvješće o izvršenju programa rada dostavlja se Turističkoj zajednici županije.

Izvješće o izvršenju programa rada za prethodnu godinu donosi Skupština Zajednice do kraja ožujka tekuće godine.

Zajednica je dužna izvješće o izvršenju programa rada iz stavka 3. ovoga članka objaviti na svojim mrežnim stranicama u roku od osam dana od dana donošenja.

Turistička zajednica obvezuje se izraditi izvješće o izvršenju programa rada turističke zajednice po jedinstvenoj metodologiji i obveznim uputama koje donosi Ministarstvo na prijedlog HTZ-a.

Izvješće o izvršenju programa rada obvezno sadržava podatke o izvršenju programom rada pojedinačno utvrđenih zadataka, izdacima njihovog izvršenja, izdacima za poslovanje turističke zajednice i rad tijela Zajednice, ostvarenju prihoda po izvorima, financijskom rezultatu poslovanja, usporedbu programa rada i njegovog ostvarenja s obrazloženjem odstupanja, analizu i ocjenu izvršenja programa, te procjenu učinka poduzetih aktivnosti na razvoj turizma.

**Članak 55.**

Prihodi Zajednice su:

1. turistička pristojba, sukladno posebnom propisu koji uređuje turističku pristojbu
2. članarina, sukladno posebnom propisu koji uređuje članarine u turističkim zajednicama
3. prihodi od obavljanja gospodarskih djelatnosti iz članka 10. stavka 3. Zakona
4. proračuna jedinice lokalne samouprave
5. članarine dragovoljnih članova sukladno odluci skupštine Zajednice
6. dragovoljni prilozi i darovi
7. imovine u vlasništvu Zajednice
8. fondova Europske unije i drugih fondova.

Na temelju posebne odluke Turističkog vijeća Zajednica se može financijski zaduživati u cilju realizacije programa rada, ali ukupna vrijednost zaduženja na godišnjoj razini ne smije prelaziti 10% financijskom planom predviđenih ukupnih prihoda.

Troškovi za plaće radnika zaposlenih u Zajednice ne smiju prelaziti 40 % ukupnih prihoda Zajednice s tim da se navedeno ograničenje ne odnosi na troškove plaća radnika zaposlenih u turističko-informativnom centru Zajednice.

**Članak 56.**

Obvezatni članovi plaćaju članarinu Zajednici u skladu s posebnim propisom kojim se uređuju članarine u turističkim zajednicama.

Dragovoljni članovi plaćaju članarinu Zajednici u visini i na način kojiodlukom utvrdi Skupština Zajednice.

**Članak 57.**

U godišnjem programu rada Zajednice može se izdvojiti dio prihoda kao neraspoređena sredstva (tekuća rezerva) koja se koriste tijekom godine za nepredviđene i nedovoljno predviđene poslove i zadatke koji se financiraju iz programa rada Zajednice.

Sredstvima tekuće rezerve raspolaže Turističko vijeće na prijedlog direktora turističke zajednice.

**Članak 58.**

Sredstva Zajednice vode se na jednom ili više žiro-računa.

**Članak59.**

Višak prihoda nad rashodima Zajednice koristi se u svrhu promicanja i unapređenja turističkog područja Zajednice.

**Članak 60.**

Turističko vijeće Zajednice upravlja imovinom Zajednice s pozornošću urednog i savjesnog gospodarstvenika.

Za nabavu i otuđenje nekretnina Turističko vijeće mora zatražiti prethodnu suglasnost Skupštine Zajednice, koja o tome odlučuje većinom glasova svih članova Skupštine Zajednice.

1. **ODGOVORNOSTI ZA OBAVLJANJE DUŽNOSTI U ZAJEDNICI**

**Članak 61.**

Svaki član tijela Zajednice osobno je odgovoran za savjesno obavljanje svojih dužnosti.

Svaki član tijela Zajednice odgovoran je za svoj rad tijelu koje ga je izabralo, a članovi Skupštine Zajednice odgovorni su članu Zajednice kojega predstavljaju.

Direktor Zajednice odgovoran je za zakonito, savjesno i stručno obavljanje poslova i zadaća koji su mu povjereni.

1. **JAVNOST RADA ZAJEDNICE**

**Članak 62.**

Javnost rada Zajednice osigurava se i ostvaruje dostavom pisanih materijala i putem sjednica tijela Zajednice za članove Zajednice, putem mrežnih stranica, putem turističko-informativnih centara, objavom na oglasnoj ploči Zajednice odnosno putem sredstava javnog priopćavanja ili na drugi prikladni način.

Posebno treba voditi računa o propisima koji uređuju pravo na pristup informacijama.

**Članak 63.**

Predsjednik zajednice je odgovoran za redovito, potpuno i po obliku i sadržaju pristupačno informiranje javnosti o radu Zajednice.

1. **POSLOVNA TAJNA**

**Članak 64.**

Poslovnu tajnu Zajednice čine isprave i podaci čije bi odavanje neovlaštenoj osobi bilo protivno poslovanju Zajednice i štetilo interesima i poslovnom ugledu Zajednice.

Predsjednik Zajednice i direktor Zajednice određuju koje isprave i podaci su poslovna tajna, kao i ostala pitanja u vezi s poslovnom tajnom.

Poslovnu tajnu dužni su čuvati svi članovi i zaposleni u Zajednici koji na bilo koji način saznaju za ispravu ili podatak koji je utvrđen kao poslovna tajna i nakon prestanka radnog odnosa u Zajednici.

Posebno je potrebno voditi računa o propisima koji uređuju zaštitu osobnih podataka.

Povreda odredaba ovog Statuta koja se odnosi na poslovnu tajnu teža je povreda radne dužnosti.

1. **ZAŠTITA PRIRODE I ČOVJEKOVA OKOLIŠA**

**Članak 65.**

Zajednica obavlja poslove i ispunjava svoju zadaću na način koji osigurava zaštitu prirode i poboljšava kvalitete čovjekova okoliša sukladno propisima u Republici Hrvatskoj.

Posebnu brigu Zajednica vodi o zaštiti i čuvanju kulturnih dobara.

1. **STATUT I DRUGI OPĆI AKTI**

**Članak 66.**

Zajednica ima Statut i druge opće akte (pravilnici, odluke, poslovnici).

Opći akti Zajednice moraju biti u suglasnosti s odredbama Statuta. Statut mora biti u suglasnosti sa Zakonom i drugim propisima.

U slučaju nesuglasnosti općih akata sa Statutom primjenjivat će se odgovarajuće odredbe Statuta.

Ocjenu suglasnosti općih akata sa Statutom daje Skupština Zajednice.

Kada utvrdi da opći akt nije u suglasnosti sa Statutom, Skupština svojom odlukom ukida ili poništava taj akt odnosno njegove pojedine odredbe.

**Članak 67.**

Statut donosi uz prethodnu suglasnost Ministarstva turizma skupština Zajednice dvotrećinskom većinom svih predstavnika u Skupštini Zajednice.

Poslovnik o radu Skupštine donosi Skupština Zajednice na prvoj sjednici običnom većinom glasova.

Ostale opće akte Zajednice donosi Turističko vijeće Zajednice na prijedlog direktora Zajednice, predsjednika Zajednice ili na inicijativu pojedinog člana Zajednice.

**Članak 68.**

Opći akti Zajednice su:

1. o ustrojstvu
2. o organizaciji i sistematizaciji radnih mjesta
3. o radnim odnosima, disciplinskoj i materijalnoj odgovornosti zaposlenih
4. o obračunu i isplati plaća, naknadi plaća i ostalih primanja
5. drugi akti utvrđeni Statutom i odlukom turističkog vijeća, odnosno važećim propisima koji uređuje važeći Zakon o radu, Zakon o zaštiti na radu, Zakon o obaveznim odnosima, te ostali propisi.

**Članak 69.**

Izmjene i dopune Statuta donose se po postupku i na način određen za donošenje Statuta.

Prijedlog za izmjene i dopune Statuta može podnijeti Turističko vijeće ili najmanje 1/3 članova Skupštine Zajednice.

Prijedlog izmjena i dopuna Statuta dostavlja se članovima Skupštine Zajednice radi davanja primjedbi i prijedloga. Primjedbe i prijedlozi dostavljaju se Turističkom vijeću Zajednice u roku od osam dana od dana primitka. Nakon razmatranja primjedbi i prijedloga Turističko vijeće utvrđuje prijedlog izmjena i dopuna Statuta i upućuje ga Ministarstvu turizma na suglasnost. Nakon dobivene suglasnosti na Prijedlog izmjena i dopuna Statuta upućuje ga Skupštini Zajednice na usvajanje.

**Članak 70.**

Statut Zajednice objavljuje se u Službenom glasniku općine Mljet.

Opći akti Zajednice oglašavaju se na oglasnoj ploči Zajednice.

1. **PRESTANAK RADA ZAJEDNICE**

**Članak 71.**

Zajednica prestaje postojati na temelju:

1. odluke Skupštine Zajednice o prestanku Zajednice
2. rješenja Ministarstva o zabrani djelovanja Zajednice.

Rješenje iz stavka 1. točke 2. ovoga članka Ministarstvo donosi ako:

* Zajednica donosi opće akte suprotno zakonu, statutu ili drugom propisu
* Skupština Zajednice nije izabrala članove turističkog vijeća u roku od 60 dana od dana konstituiranja, isteka njihova mandata ili njihova razrješenja odnosno od dana podnošenja njihove ostavke
* Zajednica nije održala izbore za novu Skupštinu, sukladno Zakonu i Statutu
* se ni u roku od 60 dana od dana provedenih izbora ne konstituira skupština Zajednice
* Zajednica nije izvršila mjere odnosno ako je postupila suprotno obveznim uputama koje je u obavljanju nadzora naložilo Ministarstvo
* Zajednica nije izvršila mjere koje je u obavljanju stručnog nadzora naložila skupština Zajednice
* troškovi za plaće zaposlenih u Zajednici prelaze 40% ukupnih prihoda Zajednice
* Zajednica, u roku iz članka 22. stavka 5. Zakona, ne izabere direktora.

**Članak 72.**

Regionalna turistička zajednica čiji je član Zajednica kad prestaje postojati dužna je okončati poslove Zajednice koji su u tijeku, naplatiti potraživanja i podmiriti vjerovnike.

Imovinu preostalu nakon namirenja vjerovnika, u slučaju prestanka Zajednice iz stavka 1. ovoga članka, stječe regionalna turistička zajednica.

1. **PRIJELAZNE I ZAVRŠNE ODREDBE**

**Članak 73.**

Zajednica je dužna uskladiti svoj ustroj i druge opće akte s odredbama Zakona i Statuta u roku od 30 dana od dana stupanja na snagu Statuta.

Do usklađenja općih akata s odredbama Statuta primjenjuju se postojeći opći akti.

Do konstituiranja novih tijela turističke zajednice općine Mljet u skladu s ovim Statutom, dosadašnja tijela nastavljaju s radom.

**Članak 74.**

Stupanjem na snagu ovog Statuta prestaju važiti odredbe Statuta turističke zajednice Općine Mljet objavljenog u Službenom glasniku Općine Mljet broj 3, GODINA XIII. BABINO POLJE, 28.travanj 2010.

**Članak 75.**

Ovaj Statut stupa na snagu osam dana od dana objave u Službenom glasniku Općine Mljet, osim odredbe o mandatu direktora turističke zajednice kao i odredbe o obnašanju prava i obveza direktora od strane predsjednika turističke zajednice do izbora direktora, a najduže u vremenu od šest mjeseci, koje stupaju na snagu 1. siječnja 2022. godine.

Predsjednik

Đivo Market